Schaan, 2. april 2025

Sporočila za medije

**Podnebju prijazno potovanje skozi Alpe – prijavite se zdaj!**

**Vsak dan Evropo preleti 30.000 letal, kar še dodatno povečuje podnebno krizo. Tu nastopi CIPRA projekt YOALIN, v katerem lahko mladi, stari od 18 do 27 let, osvojijo eno izmed 150 vozovnic za podnebju prijazno potovanje po Alpah z vlakom in avtobusom. Poleg tega so mladi vabljeni na dogodke v različnih alpskih državah in imajo priložnost postati člani aktivne skupnost. Rok za prijavo je 15. maj!**

Že večkrat smo slišali: Alpe trpijo zaradi podnebne krize. Trajnostna mobilnost je pomemben ključ do zmanjšanja emisij - zlasti v turističnem sektorju. YOALIN zato tudi letos podeljuje 150 vozovnic Interrail za mlade od 18 do 27 let, s katerimi lahko v poletnih mesecih z vlakom, avtobusom, kolesom ali peš raziskujejo Alpe. S tem ne omogoča le podnebju prijaznega potovanja, temveč tudi ustvarja skupnost, ki se zavzema za trajnostno mobilnost. Mladi, ki potujejo v okviru projekta Yoalin se namreč povezujejo, na primer na uvodnem dogodku v Poschiavu/CH sredi junija 2025 ali na manjših “MeetUp” srečanjih v različnih državah, se srečujejo na poti ali pa skupaj odkrivajo Alpe. Zaključni dogodek projekta bo potekal konec oktobra v Bernu. Izdaja 2025 bo imela poudarek na alpski kulturi kot prispevek k italijanskemu predsedovanju Alpski konvenciji.

**Aktivna skupnost**

Skupnost »Yoalin«, ki že od leta 2018 nenehno narašča, ostaja vpeta v dejavnosti. Zbrala je številne napotke in namige o zanimivih destinacijah, ki so na voljo na spletni strani yoalin.org. Na internem seznamu (t.i. *hospitality list*) so zabeleženi tudi nekateri popotniki preteklih let, ki so pripravljeni deliti svoje nasvete ali pa se novim YOALIN popotnikom pridružiti na izletu v svoji regiji. Projekt tudi tokrat vključuje fotografski natečaj in natečaj za najboljše potopisne kratke zgodbe.

«Pozitivne izkušnje v okviru projekta oblikujejo in spodbujajo spremembo potovalnih navad», je prepričana vodja CIPRA projekta Magdalena Holzer. Prijave za 150 Yoalin vozovnic potekajo od 2. aprila do 15. maja 2025 na spletni strani [www.yoalin.org](http://www.yoalin.org). V okviru akcije »Early Bird« bo 50 vozovnic podeljenih med tistimi, ki se bodo prijavili do 21. aprila.

YOALIN je pobuda CIPRE in Mladinskega sveta CIPRE (CYC), podpirajo pa ga švicarski Zvezni urad za prostorski razvoj (ARE), Avstrijsko ministrstvo za podnebje, fundacija Clima Now in ARGE ALP.

Fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](http://www.cipra.org/sl/sporocila-za-medije).

Za vprašanja vam je na voljo:

Caroline Begle, CIPRA International, caroline.begle@cipra.org, +423 237 5353

**CIPRA – za kakovostno življenje v Alpah**

Mednarodna komisija za varstvo Alp (CIPRA) je neprofitna in nevladna krovna organizacija s predstavništvi v sedmih alpskih državah in z mrežo več kot sto članskih organizacij. CIPRA deluje na znanstveni podlagi, uporablja raznovrstne komunikacijske načine, si prizadeva za ozaveščanje javnosti o alpski politiki in sodeluje v projektih, katerih namen je udejanjanje trajnostnega razvoja v praksi. Prav tako se zavzema za ohranjanje naravne in kulturne dediščine, za krepitev regionalne pestrosti ter skupno reševanje čezmejnih izzivov na območju alpskega prostora. [www.cipra.org](http://www.cipra.org)